กฎกระทรวง ฉบับที่ 4 (พ.ศ. 2490) ออกตามความในพระราชบัญญัติการชลประทานหลวง พุทธศักราช 2485
กฎกระทรวง
กฎกระทรวง
ฉบับที่ ๔ (พ.ศ. ๒๔๙๐)
ออกตามความในพระราชบัญญัติการชลประทานหลวง
พุทธศักราช ๒๔๘๕[๑]
 

อาศัยอำนาจตามความในมาตรา ๑๔ และมาตรา ๔๒ แห่งพระราชบัญญัติการชลประทานหลวง
พุทธศักราช ๒๔๘๕ รัฐมนตรีว่าการกระทรวงเกษตราธิการออกกฎกระทรวง ไว้ดังต่อไปนี้

ข้อ ๑. ห้ามมิให้ผู้ใดนำเรือยนต์หรือเรือกลไฟเข้าไปเดินในทางน้ำชลประทาน
ประเภท ๑ เว้นแต่จะได้รับอนุญาตเป็นหนังสือจากอธิบดีเสียก่อน

ข้อ ๒.
ห้ามมิให้ผู้ใดนำเรือยนต์หรือเรือกลไฟที่เดินเป็นประจำในทางน้ำ ชลประทานประเภท
๒ จอด รับ หรือส่งผู้โดยสารหรือสินค้า ณ ที่ใด ๆ ที่ไม่มีท่าสำหรับขึ้นลง ทอดห่างออกมาจากตลิ่ง
หรือที่ไม่มีโป๊ะหรือสิ่งใด ๆ ที่เทียบไว้ริมตลิ่งสำหรับขึ้นลงหรือ ถ่ายขนสินค้า

ข้อ ๓.
ห้ามมิให้ผู้ใดใช้เรือยนต์หรือเรือกลไฟที่เดินในทางน้ำชลประทานประเภท ๒
เดินเร็วกว่าชั่วโมงละ ๘ กิโลเมตร และต้องระวังมิให้คลื่นซึ่งเกิดจากเรือนั้นก่อให้เกิด
อันตรายแก่สิ่งก่อสร้างหรือเรือแพซึ่งอยู่ในทางน้ำนั้น
การโยงเรือโดยปกติให้โยงเรียงลำ
แต่ถ้าจะโยงเทียบคู่หรือโยงแพต้องมีความกว้างไม่เกิน ๔ เมตร
และในทุกกรณีความยาวของพ่วงนับจากท้ายเรือโยงถึงท้ายเรือพ่วงลำสุดท้าย หรือท้ายแพ
ต้องยาวไม่เกินระยะที่กำหนดไว้ในบัญชีท้ายกฎนี้

ข้อ ๔.
ในการนำเรือผ่านประตูน้ำ ห้ามมิให้ผู้ใดใช้ถ่อแจว หรือสิ่งหนึ่งสิ่งใดปักค้ำ
ยัน หรือดึง
อันจะกระทำให้ประตูน้ำหรือสิ่งก่อสร้างอันเกี่ยวเนื่องกับประตูน้ำชำรุดเสียหาย

ข้อ ๕.
บรรดาเรือที่ผ่านเข้าออกประตูน้ำ จะต้องผ่านทีละลำ ห้ามมิให้แซงกันเว้นแต่เรือซึ่งมีขนาดกว้างไม่เกิน
๑.๕๐ เมตร สำหรับเรือยนต์หรือเรือกลไฟก่อนถึงและเลยบานประตูน้ำไปแล้วในระยะ ๗๕
เมตร ต้องเดินให้ช้าที่สุด และต้องระวังมิให้คลื่นซึ่งเกิดจากเรือนั้นก่อให้เกิดอันตรายแก่สิ่งก่อสร้างหรือเรือแพซึ่งอยู่ในระยะที่กล่าว

ข้อ ๖.
ห้ามมิให้ผู้ใดใช้เครื่องมือหรือกระทำอย่างใดดังต่อไปนี้ เพื่อจับสัตว์น้ำในทางน้ำชลประทานประเภท
๑ และ ๒ 
ก. ปักซั้ง ตั้งสุก ตั้งกระบัง ตั้งจิบ ตั้งลี่ เทียบ
หญ้ากล่ำ ใช้เฝือก หรืออวนชนิด ต่าง ๆ
ข. ใช้ยอขันช่อหรือเครื่องมือจับสัตว์น้ำประจำที่อื่น ๆ
ซึ่งยื่นหรือล้ำออกมาจากแนวตลิ่งเกินกว่า ๑ ใน ๔ ของความกว้างของทางน้ำตอนนั้น
ค. ใช้เครื่องมือจับสัตว์น้ำเคลื่อนที่ เช่น แห สวิง ช้อน
สุ่ม ยกยอ รวมกันเป็นหมู่หรือโดยวิธีประดา ตั้งแต่ ๒ เครื่องมือขึ้นไป

ข้อ ๗.
ห้ามมิให้ผู้ใดจับสัตว์น้ำในทางน้ำชลประทาน ประเภท ๑ และ ๒ ภายใน เขตที่กรมชลประทานได้ปักป้ายประกาศห้ามไว้


ให้ไว้ ณ วันที่ ๖ ตุลาคม พ.ศ. ๒๔๙๐
ช. เชวงศักดิ์สงคราม
รัฐมนตรีว่าการกระทรวงเกษตราธิการ
 [เอกสารแนบท้าย] 

๑.
บัญชีกำหนดเขตการโยงเรือในทางน้ำชลประทาน

(ดูข้อมูลจากภาพกฎหมาย)

























วิมล/ปรับปรุง
๑๖ กันยายน ๒๕๕๗



[๑] ราชกิจจานุเบกษา
เล่ม ๖๔/ตอนที่ ๔๙/หน้า ๖๔๗/๑๔ ตุลาคม ๒๔๙๐